**Fframwaith Cwricwlwm ar gyfer Plant a Phobl Ifanc â Nam ar y Golwg yng Nghymru**

Chwefror 2023

## Beth rydyn ni’n ei feddwl

Rydyn ni eisiau i bob plentyn a pherson ifanc yng Nghymru gael mynediad cyfartal at eu haddysg feithrin, cynradd, uwchradd ac ôl-16. Rhaid i bob plentyn neu berson ifanc â nam ar y golwg gael ei gefnogi a’i alluogi i gyflawni ei botensial yn ystod addysg orfodol er mwyn ffynnu fel oedolyn.

Mae angen cymorth arbenigol ychwanegol ar blant a phobl ifanc sydd â nam ar eu golwg i’w galluogi i gael mynediad effeithiol at eu dysgu ac i ddatblygu’r sgiliau allweddol sydd eu hangen i fyw a gweithio yn annibynnol pan fyddant yn oedolion.

Er gwaethaf y consensws ar bwysigrwydd addysg nam ar y golwg arbenigol hyd yma, ni fu unrhyw ddull gweithredu cyson ledled y DU ar gyfer gweithwyr proffesiynol a rhieni/gofalwyr i gefnogi plant a phobl ifanc â nam ar y golwg. Mae'r Fframwaith Cwricwlwm ar gyfer Plant a Phobl Ifanc â Nam ar y Golwg yn mynd i'r afael â hyn.

Mae’r Fframwaith yn ddull sy’n seiliedig ar dystiolaeth o weithredu a ddatblygwyd gan weithwyr proffesiynol, plant a phobl ifanc, a rhieni a gofalwyr. Mae'n amlinellu 11 maes addysgu allweddol lle mae plant a phobl ifanc sydd â nam ar y golwg angen mewnbwn gan addysgwyr arbenigol.

Dylai’r Fframwaith gael ei ymgorffori ym mholisi’r llywodraeth ac eistedd ochr yn ochr â’r Cwricwlwm i Gymru fel bod pob plentyn sydd â nam ar y golwg yn cael mynediad ato.

## Beth yw’r broblem?

Mae annhegwch yn y ddarpariaeth addysg a'r gefnogaeth sydd ar gael i blant a phobl ifanc â nam ar y golwg, ac mae'n rhaid mynd i'r afael ag ef. Mae plant a phobl ifanc â nam ar y golwg dan anfantais gan nad ydynt yn cael eu galluogi'n gyson i gael mynediad i'r ehangder llawn o brofiadau addysgol a chyfleoedd allgyrsiol sydd ar gael i'w cyfoedion. Mae cyfyngiadau o ran cael mynediad at gymorth arbenigol yn gwaethygu'r annhegwch hwn.

Cydnabyddir bod angen addysgu ystod o sgiliau arbenigol i blant a phobl ifanc â nam ar y golwg sy'n hybu dysgu annibynnol, symudedd, byw o ddydd i ddydd a chyfathrebu cymdeithasol. Mae tystiolaeth yn dweud wrthym fod plant a phobl ifanc â nam ar y golwg sy'n dysgu'r sgiliau hyn yn fwy tebygol o gyflawni canlyniadau hirdymor gwell a symud yn llwyddiannus i fyd oedolion annibynnol.

Un her sylweddol i ddarpariaeth a chymorth arbenigol yw na fu unrhyw fframwaith arbenigol a gydnabyddir yn gyffredinol, iaith a rennir na dull gweithredu cytûn ar gyfer cefnogi plant a phobl ifanc â nam ar y golwg yng Nghymru. Mae hyn wedi arwain at ddryswch ynghylch pa gymorth sydd arnynt ei angen a phwy sy'n gyfrifol ac yn gymwys i gyflawni hyn.

### Beth mae’r fframwaith yn ei wneud

Mae’r Fframwaith yn cefnogi plant a phobl ifanc â nam ar y golwg i gael mynediad i’r Cwricwlwm i Gymru ac i ddatblygu’r ystod eang o sgiliau sydd eu hangen i ddysgu ochr yn ochr â’u cyfoedion a byw yn annibynnol fel oedolion.

Mae'r fframwaith yn egluro ac yn diffinio ymyriadau, cymorth arfer gorau a'r ystod o sgiliau sy'n hanfodol i blant a phobl ifanc â nam ar y golwg eu datblygu. Mae hefyd yn cynnig geirfa gyffredin ar gyfer gweithwyr proffesiynol addysg arbenigol ac anarbenigol, plant a phobl ifanc â nam ar y golwg a'u teuluoedd. Yn bwysig, mae'n darparu map ffordd ar gyfer addysg fwy cynhwysol i blant a phobl ifanc â nam ar y golwg.

Mae'r fframwaith yn cyflwyno canlyniadau o fewn 11 maes dysgu; gan gynnwys technoleg, er enghraifft y gallu i deipio cyffwrdd a darllen yn ôl gan ddefnyddio darllenydd sgrin ar gyfer adolygu; canfod deunyddiau dysgu; cynefino, fel y gallu i ddefnyddio sgiliau symudedd a chyfeiriadedd i symud rhwng gwersi; a llythrennedd, er enghraifft datblygu llythrennedd braille i gael mynediad i holl feysydd craidd y cwricwlwm.

## Argymhellion

Mae’r Fframwaith Cwricwlwm ar gyfer Plant a Phobl Ifanc â Nam ar y Golwg yn ddull cadarn sy’n seiliedig ar dystiolaeth o gefnogi plant a phobl ifanc â nam ar eu golwg i gael y cyfle i ymgysylltu’n llawn â’u haddysg.

Er mwyn cyflawni hyn rydym yn galw am y canlynol mewn perthynas â’r Fframwaith:

• Ei gydnabod a chyfeirio ato mewn polisïau Anghenion Dysgu Ychwanegol, gan gynnwys unrhyw ddeddfwriaeth ADY newydd a Chodau diwygiedig.

• Ei ymgorffori yn fframweithiau darparu gwasanaethau awdurdodau lleol.

• Pob lleoliad addysgol sy'n cefnogi plant a phobl ifanc â nam ar eu golwg a'u teuluoedd i gadw ato, mewn partneriaeth ag arbenigwyr nam ar y golwg.

• Ei ymgorffori o fewn safonau ansawdd ar gyfer athrawon plant â nam ar eu golwg ac arbenigwyr cynefino ledled y DU.

## Am ragor o wybodaeth

Gallwch ddarllen mwy am y datganiad yma [Fframwaith Cwricwlwm ar gyfer Plant a Phobl Ifanc â Nam ar y Golwg | RNIB](https://www.rnib.org.uk/professionals/health-social-care-education-professionals/education-professionals/curriculum-framework-for-children-and-young-people-with-vision-impairment/)

Am ragor o wybodaeth cysylltwch â CYPF@rnib.org.uk

DIWEDD